Steinmeier ya zama sabon shugaban kasar Jamus - Arewa24.com.ng Steinmeier ya zama sabon shugaban kasar Jamus - Arewa24.com.ng
Home › › Steinmeier ya zama sabon shugaban kasar Jamus
'Yan majalisun Tarayyar da na jihohi a nan Jamus, sun zabi tsohon ministan harkokin wajen kasar Frank-Walter Steinmeier a matsayin sabon shugaban kasar Jamus da babban rinjaye,
wanda zai canji Shugaba Joachim Gauck.
Shugaban kasa a Jamus dai ba shi da wani babban iko, amma kuma yana da kima sosai. Karfin ikon yana ga shugaban gwamnatin kasar da kuma majalisar dokoki. Sabon shugaban na Jamus Steinmeier ya samu goyon bayan jam'iyyarsa ta SPD, da kuma jam'iyyar shugabar gwmnatin ta Jamus din Angela Merkel.
tsohon shugan kasa a hannun hagu sai sabon shugaban kasa a hannun dama.
A watan Satumba ne dai za a yi zaben 'yan majalisar dokokin kasar inda Merkel ke neman wani sabon wa'adin mulki na hudu. Mukamin shugaban kasa a tarayyar Jamus matsayi ne da yake da kima sai dai a tsarin gudanar da mulki na kasar ba shi ne ke kan gaba ba wajen karfin fada a ji a kasar sabanin yadda yake a lokutan baya. Mafi akasari shugaban kasa a Jamus kan kasance ya nesanta kansa daga harkoki na siyasa wanda hakan ya sanya a ke kallon ofishinsa a matsayin wata alama ta hadin kan kasa.
Duk da cewar shugaban kasa kan wakilci kasar a kasashen ketare a wasu sabgogi da suka shafi Jamus, kana ya kan maida hankali wajen cigaban demokradiyar kasar da kuma tabbatarda mutunta dokokin da aka shimfida a kasar, bisa ga yadda dokokin kasar suka shimfida, wanda ke rike da mukamin shugaban gwamnati ne ke tafiyar da al'amura na yau da kullum na sha'anin mulki a kasar.